Die nutsman en sy gesin verlang na SA | Maroela Media
Riaan, Michelle en Rainn Garforth-Venter. Foto: Verskaf
Die geliefde nutsman Riaan Garforth-Venter wat tans saam met sy gesin in die VSA woon, verlang na blatjang en staan bankvas agter die Bokke.
Met dié oorheersende en hoogs aansteeklike Bokkoors oor die hele wêreld, sê Riaan en sy vrou, Michelle, die oud-Top Billing-aanbieder, dat hulle nie net na hul familie verlang nie maar óók na vriende en oudkollegas.
"Vliegtuigkaartjies is ontsaglik duur, so ons gaan regtig baie min na Suid-Afrika," sê Michelle aan Maroela Media ná hulle al vier jaar gelede na Atlanta, Amerika, geïmmigreer het.
Afgesien van die skep en redigering van stemopnames is joernalistiek, fotografie en sosiale media steeds Michelle se brood en botter.
Deesdae is sy óók 'n aanbieder op die Amerikaanse TV-kanaal CNN en het selfs al 'n onderhoud met ál die lede van die musiek-rockgroep Rolling Stones gevoer.
Hul seun, Rainn, wat maar net vyf jaar oud was ten tyde van die groot trek, is nou 'n volwaardige Amerikaner en praat ook glo nes een.
Hy is tans in gr. 4 en vaar baie goed op skool. Hy bemeester "wiskunde en wetenskap met vlieënde vaandels".
Rainn is egter ook 'n kranige sportseun en speel graag sokker en beoefen atletiek. Hy en sy marmot, Pip, is onafskeidbaar, vertel Michelle. "Hulle doen graag saam huiswerk. Pip vreet ook alte graag saam ontbyt wat meestal maar spek en roereiers is."
In foto's lyk Riaan goed en gelukkig nes sy dae op die immergewilde TV-program, DIY met Riaan, wat vir 12 seisoene op SABC2 te sien was.
Riaan het "al verskeie kepse" gedra wat werk betref. Hy was onder meer 'n projekbestuurder in Alabama waar hy die konstruksie van vier studentebehuisingsprojekte bestuur het. "As dit is hoe studentebehuising deesdae lyk, wil ek ook daar woon," skerts Michelle.
Hy was ook betrokke by die bou en ontwerp van stelle by verskeie handelskoue en feeste. Riaan is tans besig om saam met 'n vennoot 'n enorme platform vir 'n skou in Orlando, Florida, te bou.
Volgens Michelle is die klimaat en die mense van die groot redes waarom hulle so goed in Atlanta kon aanpas. "Die mense is soos Suid-Afrikaners, plat op die aarde, hoor, en die weer hier is baie dieselfde as in Gauteng!"
Michelle se mees geliefde herinnering is egter die somerdonderstorms op die Hoëveld in Gauteng.
Sy beskryf Atlanta-somers as dor en bedompig soos in KwaZulu-Natal en met die winters wat matig is soos in Gauteng.
Ouma Suzie (93), Riaan se ma, se gesondheid het 'n reuseknou weg nadat sy verlede maand 'n ligte beroerte gehad het.
"Riaan het ongelooflik hartseer op die nuus van sy ma gereageer. Hy het onmiddellik 'n vlug na Kaapstad bespreek om haar in Januarie te gaan besoek en hoop om Rainn saam te kan vat," sê Michelle.
Die Garforth-Venter's braai elke Sondag langs die swembad en Riaan verduidelik vir die bure van die Suid-Afrikaanse geure en erfenis.
"Ons is mal oor ons biltong en skaaptjops. En ek is nie eens skaam om te sê dat Riaan beter as almal in Amerika kan braai nie," sê Michelle.
Sy sê ook die gesin sien verskriklik uit na Kerstyd omrede Riaan se jongste dogter uit 'n vorige huwelik, Margot, 'n draai by hulle gaan maak. "Rainn is in ekstase om sy ousus te sien."
Hoe gelukkig was hulle nie om hier te kon wegkom nie!
Nee wat Riaan, julle hoef regtig nie terug te verlang nie…
nee wat ek stem, skakel gereeld in op SA nuus en lees meer koerante dan sal jy gou weer sien HOEKOM julle die skuif gemaak het en dat julle beter af daar is
Riaan ek kan n taxi huur en voor jou kom injaag, alle plastiek wat ek besit op jou sypaadjie kom uitgooi , inbreek by jou huis en die ook bemors en so kan ek aangaan vir bladsye vol dan behoort jou verlange n bietjie minder te wees.